EURÓPSKA KOMISIA V Bruseli9. 3. 2020 JOIN(2020) 4 final SPOLOČNÉ OZNÁMENIE EURÓPSKEMU PARLAMENTU A RADE Na ceste ku komplexnej stratégii pre Afriku

















Na ceste ku komplexnej stratégii pre Afriku Afrika je najbližším susedom Európy. Väzby, ktoré spájajú Afriku s Európskou úniou (EÚ), sú vďaka dejinným súvislostiam, blízkosti a spoločným záujmom rozvetvené a pevné. Rok 2020, počas ktorého sa bude konať 6. samit Africkej únie a EÚ a uzavrú sa rokovania o novej dohode o partnerstve medzi EÚ a africkými, karibskými a tichomorskými štátmi, bude pre naplnenie našej snahy o ešte pevnejšie partnerstvo kľúčový. V dôsledku hospodárskych, politických, sociálnych, technologických, demografických, klimatických a environmentálnych zmien sa v Afrike otvárajú nové perspektívy a objavujú nové výzvy. S Afrikou, našim spriateleným kontinentom, musíme spolupracovať ako partneri, aby sme spoločne zvládli výzvy 21. storočia a napomohli naše spoločné záujmy a budúci vývoj. Afrika je pri všetkej svojej rozmanitosti domovom pre viac ako miliardu ľudí. Môže sa pochváliť najmladšou a najrýchlejšie rastúcou strednou triedou na svete. Mladí ľudia v Afrike majú potenciál zmeniť politické, ekonomické a sociálne vyhliadky svojho kontinentu, potrebujú však na to dôstojné pracovné miesta, postavenie v spoločnosti, prístup k sociálnym službám, energiám a infraštruktúre a musia mať možnosť aktívne sa podieľať na utváraní budúcnosti svojich krajín. Predovšetkým africké ženy sú hlavnými hýbateľkami udržateľného rastu, rozvoja a mieru. To, ako sa naplnia ich ašpirácie, predznamená budúcnosť tohto kontinentu. Afrika vykazuje sústavný hospodársky rast. V roku 2018 bolo medzi desiatimi najrýchlejšie rastúcimi ekonomikami na svete šesť afrických. Tridsať afrických štátov patrí ku krajinám so strednými alebo s vysokými príjmami. Hospodársky rozmach tohto kontinentu má potenciál urýchliť a poháňať širší spoločenský a ľudský rozvoj, s novými príležitosťami, ktoré prináša digitálna transformácia, demografická dividenda, nízkonákladová energia z obnoviteľných zdrojov, ekologická transformácia a nízkouhlíkové, modré a obehové hospodárstvo. Zodpovedá to vízii transformačných iniciatív afrických lídrov, ku ktorým patrí Agenda 2063 Africkej únie, Africká kontinentálna zóna voľného obchodu, africká oblasť bezvízového styku, jednotný africký digitálny trh a jednotný africký trh leteckej dopravy. Zároveň však pretrvávajú určité problémy. Z najzraniteľnejších krajín sveta leží tridsaťšesť v Afrike a často ich sužujú konflikty. Z ľudí, ktorí žijú na tomto kontinente, sa 390 miliónov ocitlo pod hranicou chudoby. Rast nebol vždy inkluzívny, najmä pre problémy so správou vecí verejných. Afriku rovnako ako zvyšok sveta postihujú dôsledky zmeny klímy, zhoršovania a znečisťovania životného prostredia. EÚ a Afrika môžu navzájom spolupracovať v snahe chopiť sa príležitostí, postaviť sa týmto výzvam a vypracovať opatrenia, ktorými sa zabezpečí stabilita, mier, bezpečnosť, ľudské práva, demokracia, rodová rovnosť, udržateľné živobytie, udržateľný hospodársky rast založený na zdravých ekosystémoch, sociálnej súdržnosti a dobrej správe vecí verejných. Aby naše partnerstvo bolo na úžitok obom kontinentom, malo by vychádzať z jasného porozumenia našich jednotlivých a spoločných záujmov a zodpovednosti, a malo by byť vyjadrením komplexnosti a vyspelosti našich vzťahov. K týmto záujmom patrí: vypracovanie modelu zeleného rastu, zlepšenie podnikateľského a investičného prostredia, podpora vzdelávania, výskumu a inovácie, vytváranie dôstojných pracovných miest a pridanej hodnoty cestou udržateľných investícií, maximalizovanie prínosov regionálnej hospodárskej integrácie a obchodu, zaistenie potravinovej bezpečnosti a rozvoja vidieka, boj proti zmene klímy, zabezpečenie prístupu k energii z udržateľných zdrojov a ochrana biodiverzity a prírodných zdrojov, presadzovanie mieru a bezpečnosti, zabezpečenie dobrej správy migrácie a mobility, spoločné úsilie vynakladané na svetovej scéne na posilnenie multilaterálneho poriadku založeného na pravidlách, ktorý presadzuje univerzálne hodnoty, ľudské práva, demokraciu, právny štát a rodovú rovnosť. Pozitívny vývoj v každej z týchto oblastí závisí od pokroku v iných oblastiach. Takýto pokrok možno dosiahnuť len spoločnou prácou, ktorá bude vychádzať zo spoločných globálnych záväzkov, ako napr. Agendy 2030 pre udržateľný rozvoj a Parížskej dohody o zmene klímy, ako aj Agendy 2063. Potenciál, ktorým Afrika disponuje, vyvoláva zvýšený záujem mnohých svetových hráčov. Je to vítaný jav, pretože rozširuje možnosti Afriky a vytvára priestor pre súčinnosť. Je však aj znakom toho, že Európa, kde EÚ spolu so svojimi členskými štátmi konajú vo vzájomnej zhode, musí upraviť spôsob, akým spolupracuje s Afrikou, a zabezpečiť pritom, aby jej pozície boli v súlade s našimi spoločnými záujmami, a aby sa kládol väčší dôraz na hodnoty, hlavné zásady a dobré regulačné postupy. EÚ a jej členské štáty sú najväčším partnerom Afriky v každom ohľade, či už ide o investície, obchod, oficiálnu rozvojovú pomoc alebo bezpečnosť. Toto spoľahlivé, trvácne, mnohotvárne partnerstvo by sa teraz malo pretaviť do silnej politickej aliancie. Pevnejšie politické, ekonomické a kultúrne väzby medzi Európou a Afrikou sú v multipolárnom svete, kde je naliehavo potrebné kolektívne konanie, nesmierne dôležité. Posilnená spolupráca v globálnych a multilaterálnych záležitostiach bude ústredným prvkom našich spoločných postupov. V záujme posilnenia strategickej aliancie EÚ s Afrikou Európska komisia a vysoký predstaviteľ Únie navrhujú nadviazať s africkými partnermi diskusiu, z ktorej má na nadchádzajúcom samite EÚ – AÚ vzísť spoločné vymedzenie novej komplexnej stratégie EÚ a Afriky, ktorá by sa mohla opierať o týchto päť partnerstiev: 1.partnerstvo pre ekologickú transformáciu a prístup k energii; 2.partnerstvo pre digitálnu transformáciu; 3.partnerstvo pre udržateľný rast a pracovné miesta; 4.partnerstvo pre mier a správu vecí verejných a 5.partnerstvo v oblasti migrácie a mobility. Táto nová stratégia a tieto partnerstvá sú v súlade so spoločnými prioritami, ktoré si EÚ a Africká únia stanovili na samite v Abidžane v roku 2017. Inšpiráciu čerpá predovšetkým z veľmi plodných diskusií medzi Európskou komisiou a Komisiou Africkej únie, ktoré prebehli na stretnutí v Addis Abebe 27. februára 2020, a zohľadňuje návrhy EÚ týkajúce sa prebiehajúcich výmen s africkými partnermi s cieľom vymedziť spoločný program partnerstva na nadchádzajúcom samite EÚ – AÚ v októbri 2020. EÚ a Afrika sa budú ďalej spolu angažovať na bilaterálnej, regionálnej i kontinentálnej úrovni. I.Partneri pre ekologickú transformáciu a prístup k energii Boj proti zmene klímy a zhoršovaniu životného prostredia je rozhodujúcou úlohou tejto generácie. Európa a Afrika sú preto spojencami, pokiaľ ide o rozvoj energie z udržateľných zdrojov, dopravných riešení, poľnohospodárstva, obehového hospodárstva a modrého hospodárstva, ktoré môžu podporiť hospodársky rast Afriky. Aby sa dosiahli ciele udržateľného rozvoja, tak EÚ, ako aj Afrika si musia v súlade s Parížskou dohodou zvoliť budúcnosť, pre ktorú bude charakteristické nízkouhlíkové hospodárstvo, ktoré efektívne využíva zdroje a je odolné proti zmene klímy. Africké krajiny sú mimoriadne ohrozené zmenou klímy, keďže by mohla zahatať pokrok, ku ktorému dochádza z hľadiska udržateľného rozvoja. Musíme pracovať na vytváraní zdravých ekosystémov, obmedzení a zastavení globálneho otepľovania, odstraňovaní slabých miest a vytváraní lepších predpokladov na to, aby sa ľudia a ekosystémy dokázali prispôsobiť. Vyžaduje si to vystupňovať úsilie zamerané na zmiernenie zmeny klímy a zvýšenie odolnosti voči nej, ako aj prijatie primeraných adaptačných opatrení sociálne udržateľným spôsobom. Inovácia je kľúčom k stimulovaniu ekologickej transformácie. Investície by sa preto mali smerovať do posilnenia vedeckých kapacít v Afrike tak, že by sa zabezpečil prístup k technológiám a ich prispôsobenie sa miestnej úrovni. Africkým krajinám to umožní napredovať na ceste k hospodárstvu, ktoré sa vyznačuje nízkouhlíkovosťou, odolnosťou voči zmene klímy a zeleným rastom, vyhýba sa neefektívnym technológiám a vzdoruje novým investíciám do výroby energie z uhlia, a namiesto toho nachádza nové zdroje energie z obnoviteľných zdrojov a rozvíja výrobu vodíka. Obchod by mal taktiež uľahčiť osvojenie si inovačných a udržateľných obchodných modelov a rozhodujúcim spôsobom pomáhať utvárať klimaticky neutrálnu budúcnosť.

V Afrike sa nachádza obrovský prírodný kapitál, jedinečná biodiverzita a ekosystémy, ako sú jej lesy. To predstavuje výborné príležitosti pre sociálny a hospodársky rozvoj a môže to prispieť k trvácnym riešeniam v oblasti zmiernenia zmeny klímy a adaptácie na ňu, inšpirovaným prírodou. Zároveň však popri hrozbách, ktoré predstavuje neudržateľný rybolov a riadenie vodných zdrojov, znečistenie, rozširovanie púští a v pobrežných oblastiach zvyšovanie morskej hladiny, existuje aj riziko nadmerného využívania, prelovenia a vyťaženosti ložísk. Pri prechode na udržateľný hospodársky model bude kľúčovým faktorom čisté obehové hospodárstvo s udržateľnými a spravodlivými hodnotovými reťazcami. Znamená to, že hodnota výrobkov, materiálov a zdrojov sa v hospodárstve zachová čo možno najdlhšie. Ruka v ruke s tým ide minimalizovanie vzniku odpadu a udržateľné spravovanie prírodných zdrojov, riadenie odpadových vôd a sanitárnych opatrení. To si vyžaduje posilnenú spoluprácu medzi EÚ a Afrikou v oblasti zodpovedného odvetvia surovín, bezpečných a čistých priemyselných hodnotových reťazcov, ktoré budú dodržiavať ambiciózne environmentálne a klimatické normy. Africké mestá zohrávajú pri ekologickej transformácii hlavnú úlohu. EÚ by mala v rámci boja proti znečisťovaniu podporovať, aby sa v Afrike rozvíjali modely ekologickej a inteligentnej urbanizácie a rovnako zamerané podniky. Afrika musí do roku 2040 zdvojnásobiť svoje dodávky energie, aby uspokojila potreby rastúcej populácie a hospodárstva, a bude pritom musieť zabezpečiť prístup k elektrickej energii pre 600 miliónov ľudí. Bude sa treba zamerať na odolnú infraštruktúru, prístup k čistejšej, udržateľnejšej a bezpečnejšej energii, čo najviac využívať energiu z obnoviteľných zdrojov energie, maximalizovať energetickú transformáciu a efektívnosť vo všetkých hodnotových reťazcoch, ako aj regionálnu integráciu v záujme energetickej bezpečnosti. EÚ by mala budovať s Afrikou silné partnerstvo v oblasti udržateľnej energie určenej pre vidiecke aj pre mestské obyvateľstvo. EÚ a Afrika musia spojiť svoje úsilie, aby dosiahli cieľ udržateľného rozvoja spočívajúci v úplnom odstránení hladu a zvládli problémy v oblasti výživy a potravinovej bezpečnosti presadzovaním bezpečných a udržateľných agropotravinárskych systémov. Partnerstvo v oblasti poľnohospodárstva by podporovalo zavádzanie poľnohospodárskych postupov šetrných k životnému prostrediu, propagovalo lokálnu výrobu a zohľadňovalo hľadisko biodiverzity. Súčasťou toho je nastavovanie sanitárnych a fytosanitárnych noriem a ochrana prírodných zdrojov. Obchod medzi EÚ a Afrikou je nápomocný pri podpore príležitostí pre udržateľné potravinové systémy. Zároveň výroba, spracovanie a distribúcia poľnohospodársko-potravinárskej produkcie poskytuje veľký počet priamych pracovných miest a zabezpečuje veľkú časť príjmov predovšetkým vo vidieckych oblastiach v Afrike, čím prispieva k vyváženému územnému rozvoju. Má potenciál poskytnúť zamestnanie značnej časti z odhadom 800 miliónov Afričanov, ktorí sa stanú pracovnou silou v nasledujúcich 30 rokoch. Navrhované opatrenie 1 – Partnerstvo s Afrikou s cieľom maximalizovať prínosy ekologickej transformácie a minimalizovať hrozby pre životné prostredie v plnom súlade s Parížskou dohodou. Na tieto účely sa navrhuje, aby EÚ podporovala zavedenie vnútroštátne stanovených príspevkov, pomohla s vypracovaním ambicióznych dlhodobých stratégií na znižovanie emisií a prispela k vyhotoveniu štátnych adaptačných plánov. Svojou podporou integrovaných vnútroštátnych finančných rámcov EÚ pokračuje v spolupráci s krajinami pri napĺňaní ich úsilia zameraného na mobilizáciu širokej škály finančných zdrojov a ich zosúladenie s prioritami týchto krajín v oblasti udržateľného rozvoja. EÚ by mala s Afrikou partnersky spolupracovať v oblasti ekologického financovania, energie z udržateľných zdrojov a energetickej efektívnosti na základe spustenia iniciatívy „Ekologická energia“ a vychádzať pri tom z odporúčaní platformy na vysokej úrovni pre investície do udržateľnej energie v Afrike. EÚ by mala s Afrikou takisto deliť o skúsenosti z riadenia sociálne spravodlivého prechodu k upúšťaniu od fosílnych palív. EÚ by vo svojom partnerstve s Afrikou mala presadzovať lepšiu správu oceánov vrátane rozvoja politiky udržateľného rybárstva a modrého hospodárstva. EÚ je pripravená vystupňovať boj proti nezákonnému, nenahlásenému a neregulovanému rybolovu v snahe odstrániť environmentálnu hrozbu, ktorú predstavuje pre udržateľnosť populácií rýb, zisky rybárov a pobrežné spoločenstvá, ktoré dodržiavajú predpisy. V neposlednom rade by EÚ a Afrika mali podniknúť spoločné kroky na ochranu lesov, vodných a morských ekosystémov a zníženie tlaku na ne, pričom posilnia ich správu zameraním sa na boj proti nelegálnej ťažbe dreva a trestným činom proti životnému prostrediu, čím sa zároveň popasujú s hlavnými príčinami vedúcimi k strate biodiverzity. Dá sa to spraviť napríklad aj spustením iniciatívy „NaturAfrica“. II.Partnerstvo pre digitálnu transformáciu Treba zabezpečiť prístup k bezpečným a cenovo dostupným digitálnym službám pre všetkých pomocou investícií do infraštruktúry a spoľahlivých zdrojov elektrickej energie. Zároveň je dôležité nastoliť regulačné prostredie pre konkurencieschopné a harmonizované regionálne trhy v oblasti pripojiteľnosti. Aby sa možné prínosy digitalizácie prejavili v plnom rozsahu, je nutný pevný regulačný rámec v oblastiach, ako je ochrana údajov a spotrebiteľa, digitálne finančné služby, počítačová kriminalita a elektronická správa vecí verejných. Sú potrebné špecifické politiky na zaistenie plnej digitálnej inklúzie a digitálnej rovnosti žien a marginalizovaných komunít. Odhaduje sa, že 10 % nárast digitálneho pokrytia by mohol viesť k viac ako 1 % nárastu afrického HDP. Prostredníctvom primeraných reforiem a investícií podporujúcich africké snahy o vybudovanie jednotného afrického digitálneho trhu a na základe novej stratégie digitálnej transformácie môže Afrika využiť digitalizáciu ako pohon rastu vo všetkých odvetviach hospodárstva. Digitálne infraštruktúry a podpora digitálneho podnikania a inovácie majú potenciál zabezpečiť toľko potrebné pracovné miesta 15 až 20 miliónom mladých ľudí, ktorí každý rok vstupujú na trh práce. Digitálna transformácia môže takisto zmodernizovať tradičné odvetvia, akým je poľnohospodárstvo; zlepšiť prístup ku kvalitným službám; zvýšiť verejné príjmy a spraviť verejný sektor transparentnejším a zodpovednejším, čím sa posilní dôvera verejnosti vo vlády. Môže tiež zmeniť poskytovanie verejných služieb vrátane vzdelávania, odbornej prípravy, energetiky a zdravotnej starostlivosti, nevynímajúc lepší prístup k zdravotníckym službám v odľahlých oblastiach a uľahčenie diagnostiky a liečby. Elektronická správa vecí verejných bude chrániť spotrebiteľov a súkromie a napomáhať boj proti korupcii. Elektronický obchod a digitálne finančné služby majú predpoklad stimulovať hospodársku integráciu Afriky vďaka lepšiemu prístupu k tovaru a službám na celom kontinente. Digitálne služby môžu takisto viac sprístupniť transakčné účty a digitálne finančné riešenia pre bankové, poistné a platobné služby vrátane prevodov. Urýchlenie digitalizácie verejnej správy je nevyhnutným predpokladom na vytváranie hodnoty pre občanov a podniky v celej Európe a Afrike a je nevyhnutné na dosiahnutie cieľov udržateľného rozvoja. V tejto súvislosti by bola posilnená spolupráca pri zavádzaní interoperabilných digitálnych riešení užitočná z hľadiska odstraňovania medzier v digitálnych zručnostiach, na podporu využívania otvorených údajov, posilnenie kybernetickej bezpečnosti a využívanie nových technológií, ako je umelá inteligencia, blockchain a big data. V tomto ohľade je na podporu širšej agendy digitálnej transformácie dôležité budovanie kapacít vo verejnom sektore. Digitalizáciu musia sprevádzať dôrazné opatrenia na zaistenie bezpečnosti, odolnosti a odrádzania od počítačovej kriminality, ktoré zahŕňajú medzinárodnú spoluprácu v stanovených právnych rámcoch. EÚ a Afrika by mali v tomto ohľade prehĺbiť vzájomnú spoluprácu, a to aj pokiaľ ide o predchádzanie zneužívania internetu na terorizmus a násilný extrémizmus. Na dosiahnutie pokroku v týchto oblastiach a zamedzenie ohrozenia demokracie a ľudských práv budú potrebné adekvátne právne predpisy a operačná kapacita. Pokiaľ ide o riešenie problému dezinformácií, EÚ vytvorila užitočné nástroje a bude naďalej úzko spolupracovať so svojimi africkými partnermi s cieľom identifikovať spoločné prístupy a vymieňať si najlepšie postupy. Digitálne hospodárstvo si žiada lepšie digitálne zručnosti a gramotnosť a vytvára veľký dopyt po kvalifikovanej miestnej pracovnej sile vo všetkých odvetviach, ktoré môžu ťažiť z digitálnej transformácie. Je nutné ďalej rozširovať možnosti kvalitného vzdelávania a odbornej prípravy, ktoré poskytujú verejné a súkromné inštitúcie. Využívanie satelitných údajov a technológií prispieva k inteligentnej a bezpečnej doprave, zeleným mestám, udržateľnému hospodáreniu s prírodnými zdrojmi a efektívnemu poľnohospodárstvu. Otvorené a bezplatné údaje čerpané z vesmírnych programov EÚ môžu pomôcť rodiacemu sa africkému súkromnému kozmickému sektoru, keďže startupom a malým a stredným podnikom (MSP) umožnia vyvíjať inovatívne riešenia a služby na miestnej úrovni. Tvorba politík a rozhodovací proces v Afrike sa môže opierať o pozorovanie Zeme a monitorovanie prírodných zdrojov, využívania pôdy, vnútrozemských vodných zdrojov a morských a pobrežných ekosystémov.

Navrhované opatrenie 2 – Partnerstvo s Afrikou v záujme posilnenia digitálnej transformácie kontinentu. Vyžaduje si to zamerať sa na zbližovanie v oblasti regulácie vrátane sprísnenia ochrany osobných údajov, investície do udržateľnej kľúčovej podpornej infraštruktúry, digitalizácie verejnej správy na účely poskytovania elektronických služieb, väčších príležitostí v oblasti vzdelávania a odbornej prípravy, ako aj zvyšovanie bezpečných tokov údajov. EÚ by mala zároveň pokračovať vo svojej spolupráci s Afrikou v oblasti umelej inteligencie, ktorá by sa mala rozvíjať a používať zodpovedne. III.Partneri pre udržateľný rast a pracovné miesta Úzke väzby medzi EÚ a Afrikou a ich geografická blízkosť z nich robia prirodzených spojencov v úsilí o inkluzívny a udržateľný hospodársky rast na oboch kontinentoch. Hospodárskym príležitostiam a vytváraniu dôstojných pracovných miest v Afrike i v EÚ možno výrazne napomôcť vďaka spoločným opatreniam v štyroch prioritných oblastiach: a)stimulovanie obchodu a udržateľných investícií v Afrike, b)zlepšenie investičného a podnikateľského prostredia, c)zlepšenie prístupu ku kvalitnému vzdelávaniu, zručnostiam, výskumu, inovácii, zdravotníctvu a sociálnym právam; d)napredovanie v hospodárskej integrácii na regionálnej úrovni i na celom kontinente. Európska zelená dohoda je novou stratégiou rastu EÚ a zároveň plánom na to, aby sa Európa stala do roku 2050 prvým klimaticky neutrálnym kontinentom. Afrika má so svojím obrovským potenciálom, ktorým disponuje v oblasti energie z obnoviteľných zdrojov a biodiverzity, mimoriadne dobré predpoklady na vynachádzanie a zavádzanie udržateľných riešení, keď jej hospodárstvo rastie. Vzhľadom na počiatočné úspechy africko-európskej aliancie pre udržateľné investície a pracovné miesta a na základe práce spoločných pracovných skupín pre digitálne hospodárstvo, energetiku, dopravu a vidiecku Afriku EÚ navrhuje, aby sa aliancia stala ústredným pilierom hospodárskych vzťahov medzi oboma kontinentmi. a)Udržateľné investície Investície z verejných aj zo súkromných zdrojov majú zásadný význam pre stimulovanie podnikania a udržateľnej hospodárskej diverzifikácie. Dôraz by sa mal klásť na: kvalitnú základnú infraštruktúru odolnú voči zmene klímy, prístup k financovaniu, kvalitnejšie údaje, ktoré pomôžu určiť najúčinnejšie a najefektívnejšie zavádzanie nových udržateľných zdrojov energie, rozvoj súkromného sektora s pridanou hodnotou, ktorý by mal veľký potenciál na hospodársky rast a vytváranie dôstojných pracovných miest. EÚ je s celkovým objemom priamych zahraničných investícií vo výške 222 miliárd EUR najväčším investorom v Afrike , ďaleko pred Spojenými štátmi americkými (42 miliárd EUR) alebo Čínou (38 miliárd EUR) . Pod záštitou africko-európskej aliancie pre udržateľné investície a pracovné miesta EÚ uvoľnila zo svojich nástrojov, ako je napríklad mandát na poskytovanie vonkajších úverov, investičný nástroj pre Afriku, Karibik a Tichomorie, či nedávny európsky vonkajší investičný plán, značné finančné prostriedky na investície v Afrike. Patria k nim investície do odvetví dopravy, čistej energie a poľnohospodárstva a do rozvoja súkromného sektora. Afrika a EÚ musia naďalej spolupracovať na tom, aby sa takéto udržateľné investície ešte urýchlili. V súlade s návrhom Komisie na Nástroj susedstva a rozvojovej a medzinárodnej spolupráce (NDICI) by EÚ mala byť schopná v plnej miere využívať rôzne finančné nástroje EÚ, ako napríklad rozpočtové záruky a kombinované financovanie v rámci Európskeho fondu pre udržateľný rozvoj, ktoré by sa mali zavádzať od roku 2021. V rámci uvedeného navrhovaného nástroja by sa zo záruky pre vonkajšiu činnosť mohlo poskytnúť na záručné operácie na stimulovanie udržateľných investícií v období rokov 2021 – 2027 až 60 miliárd EUR, ktoré by sa zamerali predovšetkým na Afriku. Tieto operácie by sa mali realizovať koordinovane v spolupráci s európskymi rozvojovými finančnými inštitúciami. Spoločne sa tieto inštitúcie najviac sústredia na subsaharskú Afriku, kde aj najviac pôsobia, pričom ich spojené portfólio predstavuje tretinu všetkých činností rozvojových finančných inštitúcií a zahŕňa tri štvrtiny kapitálu absorbujúceho najväčšie riziká. Ak bude medzi finančnými nástrojmi EÚ a európskymi rozvojovými finančnými inštitúciami jednotnejší prístup, zvýši to mobilizáciu súkromných investorov a domácich finančných zdrojov, zrýchli sa prechod na zodpovednejšie a klimaticky neutrálnejšie investície a podnieti sa rozvoj súkromného sektora v Afrike. b)Hospodárska integrácia na regionálnej i celokontinentálnej úrovni Napredovanie v hospodárskej integrácii na regionálnej i celokontinentálnej úrovni je základom ucelenej a udržateľnej hospodárskej stratégie. Vítame africkú kontinentálnu dohodu o voľnom obchode, ktorá je v platnosti od mája 2019 a vnáša do integrácie kontinentu veľkú dynamiku, aj konečný cieľ, ktorým je vytvorenie celokontinentálneho jednotného trhu. Vďaka tejto dohode sa zvýši objem obchodu v rámci Afriky, a to i s krajinami v severnej Afrike, diverzifikuje sa vývoz a zlepší sa kvalita a bezpečnosť výrobkov. Budovanie spoľahlivých a udržateľných kontinentálnych energetických, dopravných a digitálnych systémov pre ľudí, podniky a priemyselné odvetvia sa bude podieľať na rozvoji hodnotových reťazcov, ktoré môžu prispieť k africkej kontinentálnej zóne voľného obchodu. V spoločnom záujme EÚ a Africkej únie je stabilný multilaterálny obchodný systém založený na pravidlách, ktorého ústredným prvkom je Svetová obchodná organizácia (WTO). Navrhované opatrenie 3 – Partnerstvo s Afrikou s cieľom podstatne zvýšiť environmentálne, sociálne a finančne udržateľné investície, ktoré sú odolné voči dôsledkom zmeny klímy, podporovať investičné príležitosti rozšíreným využívaním inovatívnych mechanizmov financovania, a podporiť regionálnu a kontinentálnu hospodársku integráciu, najmä prostredníctvom africkej kontinentálnej dohody o voľnom obchode.

V snahe dosiahnuť to sa politická, technická a finančná podpora pre africkú kontinentálnu dohodu o voľnom obchode (pre ktorú už podpora EÚ narástla z 12,5 milióna EUR v rokoch 2014 – 2017 na 60 miliónov EUR v rokoch 2018 – 2020) bude považovať za najvyššiu prioritu. Sme pripravení podeliť sa o skúsenosti získané z našej colnej únie a jednotného trhu. Perspektívou vytvorenia komplexnej medzikontinentálnej zóny voľného obchodu v dlhodobom horizonte sa takisto podnieti spolupráca v oblasti strategických koridorov, ktoré uľahčujú obchod a investície v rámci Afriky aj medzi Afrikou a Európou a zlepšujú udržateľnú, účinnú a bezpečnú prepojenosť medzi oboma kontinentmi. Podnikateľské združenia EÚ môžu zastávať dôležitú úlohu v podnikateľskom fóre, ktoré sa bude konať popri nadchádzajúcom samite AÚ – EÚ. Možno to dosiahnuť pomocou nástrojov, ako je spolupráca a dialóg, obchodné partnerstvá v kritických hodnotových reťazcoch, ako aj prehlbovanie dohôd o hospodárskom partnerstve a iných obchodných dohôd EÚ s partnerskými africkými krajinami. **V dohode vo forme výmeny listov medzi Európskou úniou a Marockým kráľovstvom o zmene protokolov č. 1 a č. 4 k Euro-stredomorskej dohode o pridružení, ktorá nadobudla platnosť 19. júla 2019, sa stanovuje rozšírenie colných preferencií na výrobky s pôvodom v nesamosprávnom území Západnej Sahary. c)Podnikateľské a investičné prostredie Pre zrýchlenie udržateľného hospodárskeho rastu a vytváranie dôstojných pracovných miest má kľúčový význam stimulovanie investícií zo súkromného sektora. Zvýšenie dôvery investorov v Afriku bude rozhodujúcim spôsobom závisieť od zlepšenia bezpečnosti, transparentných a stabilných regulačných rámcov v spojení s uľahčením a ochranou investícií, makroekonomickou stabilitou, robustnými finančnými systémami, dostupnosťou úverov, inováciou a potrebnými údajmi na podporu ekologickej transformácie. Zásadný význam má aj reforma politiky predovšetkým v týchto hlavných oblastiach: správa vecí verejných, právny štát, justičný systém, riadenie verejných financií (vrátane kvality a účinnosti verejných výdavkov), riadenie dlhu, transparentné verejné obstarávanie, hospodárska súťaž, normy a uľahčenie obchodu, investičné rámce a zdaňovanie viazané na ekologický rast. Zahŕňa to aj boj proti korupcii, podvodom, nezákonným finančným tokom, praniu špinavých peňazí a financovaniu terorizmu. Navrhované opatrenie 4 – Partnerstvo s Afrikou s cieľom pritiahnuť investorov podporou afrických štátov pri prijímaní politík a regulačných reforiem, ktoré zlepšujú podnikateľské a investičné prostredie, okrem iného aj vytváraním rovnakých podmienok pre podnikanie. V záujme toho sa navrhuje, aby EÚ vypracovala ambicióznejšie opatrenia na uľahčenie, pritiahnutie a podporu investícií v Afrike. EÚ by mala ďalej rozvíjať využívanie platforiem, ako je platforma Udržateľné podnikanie pre Afriku a Medzinárodná platforma pre udržateľné financovanie. Popritom je dôležité presadzovať regulačné reformy a posilňovať inštitucionálnu kapacitu verejných orgánov, podnikateľských organizácií a podnikateľov (aj sociálnych podnikateľov) a zároveň intenzívnejšie budovať kapacity súvisiace s prístupom MSP na trhy a k financovaniu. Európske podnikateľské organizácie by v tomto ohľade mali naďalej podporovať podnikanie v Afrike. EÚ by takisto mala podnecovať dialóg o regulácii s orgánmi verejnej správy, ktorý je príležitosťou na výmenu osvedčených postupov. Hlavným nástrojom na podporu reforiem by mali zostať dialógy o rozpočtovej podpore. K zlepšeniu podnikateľského prostredia v neposlednom rade prispejú aj obchodné dohody a ustanovenia o investíciách, ktoré majú pritiahnuť, uľahčiť a podporovať udržateľné investície. d)Vzdelávanie, zručnosti, výskum, inovácia, zdravotníctvo a sociálne práva Ak chceme ešte viac utužiť partnerstvo medzi našimi dvoma kontinentmi, je nanajvýš dôležité investovať do ľudí, predovšetkým mládeže. V nasledujúcich 15 rokoch dospeje do produktívneho veku v Afrike odhadom 375 miliónov mladých ľudí. V súčasnosti pritom len 10 % Afričanov vo veku 18 – 24 rokov navštevuje nejakú formu postsekundárneho vzdelávania alebo odbornej prípravy. Spoločnou strategickou prioritou je zabezpečiť pre mladých ľudí vzdelanie a odbornú prípravu a poskytnúť im zručnosti, ktoré ich pripravia na nové príležitosti na budúcom trhu práce. Aby sa mladé ženy a muži mohli plne chopiť hospodárskych príležitostí, budú potrebovať lepší prístup k inkluzívnemu a kvalitnému vzdelávaniu bez rozdielu, a to aj vysokoškolskému vzdelávaniu a možnostiam vzdelávania a odbornej prípravy. Bude pri tom nutné venovať osobitnú pozornosť dievčatám a ženám. Ak chceme podporiť posilnenie postavenia žien, musíme si poradiť s diskriminačnými predpismi a postupmi a zabezpečiť, aby ženy mali prístup k znalostiam, zručnostiam, mikropôžičkám a financovaniu podnikania. V snahe o lepšie uplatnenie absolventov a vycibrenia ich zmyslu pre podnikanie musia zručnosti a študijné výsledky, ktoré nadobudnú v systémoch vzdelávania, lepšie zodpovedať dopytu na trhu práce a požiadavkám nových vznikajúcich odvetví, predovšetkým pokiaľ ide o digitálne odvetvie a zelené technológie šetrné voči klíme. Zásadný význam bude mať aj stimulovanie spolupráce medzi akademickou obcou, výskumnými ústavmi a miestnymi podnikmi a presadzovanie inovačných vzdelávacích prístupov. Veľký potenciál z hľadiska vytvárania pracovných miest a nadväzovania užších stykov medzi ľuďmi má aj intenzívnejšia spolupráca v sektore kultúry. Aby mala čoraz početnejšia africká mládež nejaké vyhliadky, je nutné jej poskytnúť dôstojné pracovné príležitosti. Úzko s tým súvisí zdravá pracovná sila, životné prostredie a dôstojné pracovné podmienky. Vyžaduje si to najmä ochranu zdravia a bezpečnosť pri práci, inkluzívne systémy sociálnej ochrany, všeobecne dostupnú zdravotnú starostlivosť, prístup ku kvalitným zdravotníckym službám vrátane plánovania rodičovstva, boj proti nerovnosti a diskriminácii, detskej práci (najmä v odvetví poľnohospodárstva) a nútenej práci. Nezaobíde sa to ani bez prechodu z neformálneho hospodárstva na formálne. V tejto súvislosti povedie k zlepšeniu sociálnej klímy aj podnikateľského prostredia efektívny sociálny dialóg s verejnými orgánmi, zamestnaneckými a zamestnávateľskými organizáciami. EÚ a Afrika majú takisto spoločný záujem na podpore investícií do základnej zdravotnej starostlivosti, čistej vody, bývania a rozvoja infraštruktúry a kapacít na zvládanie ohnísk nákaz. Navrhované opatrenie 5 – Partnerstvo s Afrikou s cieľom dosiahnuť rýchle zlepšenie v oblasti vzdelávania, znalostí a zručností a výskumných a inovačných kapacít, najmä pokiaľ ide o ženy a mládež, ochrany a zlepšovania sociálnych práv a odstraňovania detskej práce. V snahe o vytvorenie vedomostnej spoločnosti a ekonomiky sa navrhuje, aby EÚ rozšírila akademickú a vedeckú spoluprácu medzi EÚ a Afrikou, aj v oblasti technického a odborného vzdelávania a prípravy, a posilnila rozvoj zručností (a to aj v spolupráci s podnikmi z EÚ). EÚ by mala uľahčovať mobilitu študentov, učiteľov, školiteľov a výskumných pracovníkov. Zároveň by mala podporovať budovanie kapacít v Afrike, kvalitnú odbornú prípravu pre učiteľov, rozvoj výskumných a inovačných kapacít, a na dosiahnutie kvalitnejšieho vzdelávania využívať súčinnosť medzi vzdelávaním, vedou, technológiami a inováciou. S cieľom dosiahnuť ochranu sociálnych práv a odstrániť detskú prácu by sa EÚ mala zároveň snažiť zapojiť do dialógu s africkými krajinami o otázkach týkajúcich sa práce. EÚ navrhuje zvýšiť svoju podporu určenú na posilnenie systémov zdravotníctva. IV.Partneri pre mier, bezpečnosť, správu vecí verejných a odolnosť Zaistenie dlhodobého mieru a bezpečnosti v Afrike je rovnako tak v jej vlastnom záujme, ako aj v záujme EÚ. Mier a bezpečnosť sú základnými podmienkami udržateľného rozvoja. Cieľom je dosiahnuť mier a zaistiť bezpečnosť v celej Afrike, prednostne však treba sústrediť úsilie do regiónov, v ktorých panuje najväčšie napätie. Prvoradú zodpovednosť za konanie nesú africké štáty (podporované regionálnymi a celokontinentálnymi organizáciami), keďže sú hlavnými garantmi vlastnej bezpečnosti. EÚ je v spolupráci s medzinárodným spoločenstvom ochotná výrazne zintenzívniť svoju podporu pre Afriku. Pri svojom úsilí o vyriešenie zdĺhavých konfliktov a nestabilných situácií by sa Afrika a EÚ mali zamerať najmä na odolnosť.

Pre nestabilitu v Afrike už nie je určujúci medzištátny konflikt, ale obmedzená štátna kontrola nad územiami a námornými oblasťami, sociálna súdržnosť, extrémizmus domáceho pôvodu, konflikty medzi komunitami, nárast počtu ozbrojených skupín, terorizmus a nadnárodná trestná činnosť vrátane počítačovej kriminality. Ďalšími zdrojmi nestability sú zmena klímy, väčšia konkurencia v oblasti prírodných zdrojov, environmentálne problémy, chýbajúce základné sociálne služby, pandémie a iné zdravotné hrozby. Vlády stoja pred výzvou, aby naplnili politické a hospodárske očakávania rastúcej populácie mladých ľudí, a to aj v oblasti ľudských práv, ktorých opomínanie stupňuje skryté napätie v spoločenstvách. a)Mier a bezpečnosť Hoci vďaka partnerstvu EÚ a Afriky pre mier a bezpečnosť sa dosiahli mnohé dobré výsledky, konkrétne zaznamenané v memorande o porozumení medzi EÚ a AÚ o mieri, bezpečnosti a správe vecí verejných, zložitosť vynakladaného úsilia a zhoršujúca sa situácia v niektorých regiónoch si vyžadujú, aby sme naše spoločné angažovanie sa ešte zmnohonásobili. Znamená to tiež spolupracovať s medzinárodnými partnermi, predovšetkým s Organizáciou Spojených národov. V tejto súvislosti je dôležitá iniciatíva Africkej únie za „umlčanie zbraní“. Nástroje EÚ a africké kapacity by sa mali viac zosúladiť. Je jednoznačne potrebné preskúmať a ďalej posilniť našu spoluprácu strategickejším a priliehavejším spôsobom na základe vzájomných záväzkov, zodpovednosti a spoluúčasti. Napriek pokroku, ktorý sa dosiahol v rámci mierového fondu AÚ, zostáva vyriešiť financovanie iniciatív na podporu mieru vedených africkými krajinami, aj pomocou príspevkov pre OSN. EÚ a Afrika musia zároveň prispôsobiť spôsob spolupráce v nestabilných oblastiach tak, aby dokázali vplývať na správu vecí verejných na miestnej úrovni. EÚ vďaka svojmu súčasnému integrovanému prístupu mobilizuje celú škálu svojich nástrojov vrátane vrcholovej politickej diplomacie, pravidelných konzultácií, mediácie na účely predchádzania konfliktom a ich riešenia, reštriktívnych opatrení a spolupráce v oblasti boja proti terorizmu, boja proti organizovanej trestnej činnosti vrátane obchodovania s ľuďmi a námornej bezpečnosti. Prostredníctvom „mierového nástroja pre Afriku“ EÚ podporuje mierové operácie pod africkým vedením a africkú mierovú a bezpečnostnú štruktúru. Misie spoločnej bezpečnostnej a obrannej politiky a iné bezpečnostné a obranné nasadenia členských štátov EÚ sú na operačnej úrovni skutočným príspevkom pre mier a bezpečnosť v oblasti Sahelu, Africkom rohu, Guinejskom zálive, oblasti Čadského jazera a v Stredoafrickej republike. Navrhované opatrenie 6 – Partnerstvo s Afrikou s cieľom prispôsobiť a prehĺbiť podporu EÚ mierovému úsiliu v Afrike formou štruktúrovanejšej a strategickejšej spolupráce s osobitným dôrazom na najzraniteľnejšie regióny najviac vystavené napätiu. Aby sme dosiahli naše ciele, samity a diplomacia na vysokej úrovni sa zamerajú najmä na vypracovanie stratégií a prípravu konkrétnych krokov na pomoc pri riešení kríz napríklad v Líbyi, v oblasti Sahelu, v oblasti Veľkých jazier alebo v Africkom rohu. EÚ navrhuje podporiť svojich afrických partnerov v ich úsilí o vyrovnanie sa s celým radom problémov a o zvýšenie ich celkovej odolnosti. EÚ takisto navrhuje, že podporí africkú kapacitu v oblasti obrany a bezpečnosti, pričom využije navrhovaný Európsky mierový nástroj, misie v rámci SBOP a nástroje v oblasti bezpečnosti a obrany, aby bolo možné úspešnejšie zdolať výzvy, s ktorými sa africké bezpečnostné a obranné subjekty stretávajú v praxi. Navrhuje aj zintenzívniť úsilie, ktoré v súčasnosti vynakladá na zabezpečenie dodržiavania ľudských práv, ochrany civilného obyvateľstva a dodržiavania medzinárodného humanitárneho práva. Opatrenia sa budú vykonávať v úzkej spolupráci s členskými štátmi EÚ, Africkou úniou, africkými regionálnymi organizáciami, OSN a ďalšími dôležitými partnermi, aj prostredníctvom trojstrannej spolupráce AÚ – EÚ – OSN. Osobitná pozornosť sa bude venovať aj vykonávaniu programu Ženy, mier a bezpečnosť a programu Mládež, mier a bezpečnosť. EÚ by mala prispôsobiť a prehĺbiť svoju podporu afrického mierového úsilia a zamerať sa pritom na integrovaný prístup ku konfliktom a krízam, pričom konať bude vo všetkých fázach cyklu konfliktov, bude investovať do predchádzania radikalizácii, riešenia a stabilizácie situácie a lepšie prepojí snahy v humanitárnej, rozvojovej, mierovej a bezpečnostnej oblasti. b)Správa vecí verejných, demokracia, ľudské práva a právny štát Bezpečnosť a rozvoj môžu byť dlhodobo udržateľné len vtedy, ak sa opierajú o bezvýhradné dodržiavanie ľudských práv bez diskriminácie založenej na akomkoľvek dôvode, demokratické zásady, rodovú rovnosť a právny štát. EÚ a africké krajiny uznávajú, že všetky ľudské práva sú univerzálne, nedeliteľné, vzájomne závislé a prepojené, a preto sú odhodlané presadzovať a chrániť všetky ľudské práva a základné slobody na celom svete. Dobrá správa vecí verejných, účinné a inkluzívne politiky v oblasti hospodárstva, sociálnych vecí, vzdelávania a zdravia, rovnaký prístup k základným sociálnym službám, rovnaký prístup k zdrojom a ich spravodlivé prerozdeľovanie, rovnaký prístup k spravodlivosti a otvorené a inkluzívne spoločnosti napomáhajú mieru a stabilite, pokladajú základy pre zamestnanosť a rast, keďže priťahujú investície. Osobitnú pozornosť si zasluhuje zabezpečenie dodržiavania práv detí a ochrana týchto práv. Navrhované opatrenie 7 – Partnerstvo s Afrikou s cieľom začleniť otázky dobrej správy vecí verejných, demokracie, ľudských práv, právneho štátu a rodovej rovnosti do prijímaných opatrení a spolupráce. Dodržiavanie všeobecných ľudských práv – či už politických, občianskych, hospodárskych, sociálnych alebo kultúrnych – bude aj naďalej hlavným atribútom nášho partnerstva so všetkými príslušnými aktérmi a podpory významných iniciatív, ako je africká štruktúra správy vecí verejných. Zaujmeme strategickejší a štruktúrovanejší prístup k politickým dialógom o ľudských právach s africkými krajinami, ako doplnok k pravidelným konzultáciám s africkými regionálnymi organizáciami a etablovanému dialógu o ľudských právach medzi AÚ – EÚ. EÚ sa usiluje o to, aby sa naďalej podporovali dôveryhodné, inkluzívne a transparentné volebné a demokratické procesy, a to aj formou užšej koordinácie medzi AÚ a EÚ v oblasti pozorovania volieb a následných úkonov. EÚ má takisto v úmysle posilniť spoluprácu v oblasti demokratickej správy vecí verejných a právneho štátu na oboch kontinentoch vrátane zodpovednosti a transparentnosti verejných inštitúcií, nezávislého a nestranného súdnictva, korupcie a nadnárodnej trestnej činnosti, ako aj obchodovania s ľuďmi. EÚ by mala podporovať konkrétne iniciatívy zamerané na posilnenie postavenia organizácií občianskej spoločnosti a obhajcov ľudských práv, ktorých cieľom je ukončiť beztrestnosť, zabezpečiť nápravu pre obete a zasadzovať sa o zmierenie. Podniknú sa iniciatívy zamerané na ženy a mládež (vrátane detí), ktoré majú podporiť posilnenie ich ekonomického postavenia, zabezpečiť ich aktívne zapájanie do rozhodovacích procesov v občianskom a politickom živote, podporovať sexuálne a reprodukčné zdravie a práva a predchádzať všetkým formám násilia páchaného na ženách a dievčatách vrátane sexuálneho a rodovo motivovaného násilia, ku ktorému dochádza počas konfliktov, a odstrániť ho. c) Odolnosť Odolnosť, mier, bezpečnosť a správa vecí verejných sú úzko prepojené. EÚ by preto mala spolupracovať s africkými zainteresovanými stranami na zvyšovaní odolnosti, a to so zreteľom na celú paletu výziev, ktoré siahajú od základných príčin konfliktov až po dosah kríz. V snahe o to EÚ integrovaným prístupom prehĺbi svoju podporu africkému mierovému úsiliu, pričom konať bude vo všetkých fázach celého cyklu konfliktov a kríz, ako sa vyvíjajú. Vynaloží sa preto úsilie zamerané na predchádzanie, riešenie a stabilizáciu prostredníctvom presne zacielených humanitárnych, rozvojových, mierových a bezpečnostných opatrení v súlade s ich pridanou hodnotou a príslušnými mandátmi. Navrhované opatrenie 8 – Zaistiť odolnosť prepojením humanitárnych, rozvojových, mierových a bezpečnostných zásahov vo všetkých fázach cyklu konfliktov a kríz.

V.Partneri pre migráciu a mobilitu Demografické trendy, túžba po hospodárskych príležitostiach a politickej stabilite, útek pred krízami a konfliktmi, ako aj adaptácia na zmenu klímy a zhoršovanie životného prostredia, to všetko sú faktory znamenajúce, že rozsah migrácie a núteného vysídľovania obyvateľstva bude naďalej predstavovať pre oba naše kontinenty príležitosti aj klásť pred nás výzvy. Dobre riadená migrácia a mobilita môžu mať pozitívny vplyv rovnako na krajiny pôvodu, tranzitu aj cieľové krajiny. Migračné toky a toky mobility v Afrike prúdia do veľkej miery vnútri kontinentu a na regionálnej aj kontinentálnej úrovni sa zavádzajú režimy voľného pohybu. Niektoré členské štáty Africkej únie sú hostiteľskou krajinou veľkého počtu migrantov, utečencov a nútene vysídlených osôb, a stretajú sa preto s dôležitými výzvami i príležitosťami. Migrácia prináša výzvy aj príležitosti aj členským štátom EÚ. Od roku 2015 EÚ a africké krajiny rozvíjali spoločný prístup k riadeniu migrácie a mobility. Vďaka tomuto prístupu sa znížil počet neregulárnych príchodov do Európy, zlepšila spolupráca v boji proti prevádzačstvu migrantov a vypracovali sa udržateľnejšie koncepty v súvislosti s utečencami v hostiteľských krajinách v Afrike. Napriek tomu pretrvávajú dôležité výzvy. V subsaharskej Afrike prebýva viac ako štvrtina všetkých utečencov na svete. Nebezpečná cesta a pokusy prejsť cez Stredozemné more naďalej utečencov pripravujú o život a živia trestnú činnosť. Aby Afrika a EÚ mohli prekonať tieto výzvy, je nutný vyvážený, koherentný a komplexný prístup k migrácii a mobilite, ktorý by sa riadil zásadami solidarity, partnerstva a spoločnej zodpovednosti a vychádzal by z dodržiavania ľudských práv a medzinárodného práva. Spoločným cieľom partnerov z EÚ a Afriky by malo byť udržateľné a účinné riadenie migrácie. EÚ bude pri všetkých činnostiach naďalej klásť mimoriadny dôraz na to, aby sa rešpektovali jej základné hodnoty, a predovšetkým sa bral ohľad na osobitné potreby osôb v zraniteľnom postavení vrátane žien, detí, maloletých bez sprievodu a osôb so zdravotným postihnutím. Ochrana osôb v núdzi, napríklad utečencov, vnútorne vysídlených osôb a iných zraniteľných vysídlených osôb by mala zostať spoločnou prioritou. EÚ je aj naďalej odhodlaná pomáhať africkým partnerom zvládať utečenecké krízy a hľadať trvalé riešenia v prípade utečencov v hostiteľských krajinách. EÚ by mala rovnako tak pokračovať v úsilí o presídlenie osôb, ktoré potrebujú medzinárodnú ochranu, do Európy. Treba vynaložiť väčšie úsilie, aby sa predchádzalo neregulárnej migrácii a skoncovalo so stratami na životoch, ku ktorým dochádza na mori. Súčasťou toho je vystupňovanie boja proti prevádzačstvu migrantov, pričom sústrediť sa treba na úlohu, ktorú pri ňom zohrávajú zločinecké siete, a tento zápas by mal prebiehať ruka v ruke s bojom proti obchodovaniu s ľuďmi. Obzvlášť dôležité je budovanie kapacít na účinné riadenie migrácie zahŕňajúce účinné riadenie hraníc, a EÚ by mala afrických partnerov v tejto oblasti aj naďalej podporovať. Ďalšie opatrenia sú potrebné aj v snahe o riešenie základných príčin neregulárnej migrácie a núteného vysídľovania, ktoré by vychádzali z rôznych druhov podpory poskytovanej z trustového fondu Európskej únie pre Afriku. Mala by sa zlepšiť spolupráca v oblasti návratu a readmisie a zvýšiť účinnosť návratov. EÚ a Afrika by mali pracovať na efektívnejších a udržateľnejších mechanizmoch, spočívajúcich napríklad v podpore dobrovoľných návratov a účinnom vykonávaní a uzatváraní readmisných dohôd. Návraty by sa mali uskutočňovať tak, aby ich sprevádzala udržateľná reintegrácia v krajinách pôvodu. Intenzívnejšia spolupráca v oblasti legálnej migrácie môže byť zároveň výrazne prospešná pre obe strany z hľadiska zabezpečenia pracovných príležitostí, ktoré zodpovedajú potrebám trhu práce na oboch kontinentoch. Regulárnej a bezpečnej migrácii a mobilite by mohli výrazne napomôcť projekty v oblasti legálnej a cirkulujúcej migrácie a mobility pracovnej sily s africkými krajinami a snahy o to, aby migrácia mala lepší prínos z hľadiska rozvoja, a to aj uľahčením remitencií. Navrhované opatrenie 9 – Partnerstvo s Afrikou s cieľom zabezpečiť vyvážený, koherentný a komplexný prístup k migrácii a mobilite. Problematika migrácie a mobility sa preto vyváženým spôsobom zakomponuje do nášho celkového partnerstva na všetkých úrovniach. V rámci prístupu, ktorý zaujmeme, sa budeme zaoberať celými trasami, a budeme pritom spolupracovať s krajinami pôvodu, tranzitu aj cieľovými krajinami. Zároveň sa bude klásť veľký dôraz na zlepšenie riadenia migrácie, schopnosti partnerských krajín lepšie riadiť svoje hranice, posilnenie kapacít a spolupráce založenej na faktoch. Na kontinentálnej úrovni EÚ navrhuje zaviesť spoločný rámec pre dialóg o migrácii a mobilite medzi oboma kontinentmi a naďalej posilňovať trojstrannú spoluprácu medzi AÚ, EÚ a OSN na základe úspešných skúseností pracovnej skupiny pre migráciu. Na regionálnej úrovni EÚ navrhuje, aby sa pokročilo vo vykonávaní spoločného akčného plánu z Valletty a v chartúmskom a rabatskom procese spoločne s AÚ, OSN, členskými štátmi EÚ a regionálnymi organizáciami. Na bilaterálnej úrovni by EÚ mala v rámci svojich celkových vzťahov s africkými krajinami rozvíjať vhodne nastavené dialógy a partnerstvá. Je dôležité zabezpečiť komplementárnosť a pridanú hodnotu existujúcich a budúcich rámcov spolupráce. VI.Záver: spolupracovať pri realizácii partnerstva EÚ a Afrika musia nájsť spôsoby, ako užšie spolupracovať, aby sa dosiahli uvedené ambiciózne ciele a účinne realizovalo nové partnerstvo. a)Na celosvetovej úrovni: posilniť multilateralizmus založený na pravidlách Africká únia a EÚ sú viazané medzinárodným poriadkom založeným na pravidlách a multilaterálnym systémom, ktorého ústredným prvkom je Organizácia Spojených národov. Obe sa stotožňujú s presvedčením, že žiadne globálne výzvy nemôže vyriešiť jediná krajina ani skupina krajín. Najlepšie záruky pre medzinárodnú stabilitu a hospodársky rast ponúka celosvetová spolupráca a regionálna integrácia. Máme preto spoločný záujem na spolupráci v oblasti multilateralizmu a v rámci spoločných programov (napr. opatrenia v oblasti klímy, digitálna správa vecí verejných atď.), ktoré možno účinne riešiť len spoločne. Afrika a Európa tvoria spolu v OSN blok s najväčším počtom hlasov. Spojili sme sily, aby sme priniesli kľúčové medzinárodné dohody, akou je Agenda 2030 pre udržateľný rozvoj a jej ciele udržateľného rozvoja a Parížska dohoda o zmene klímy, a zaviazali sme sa ich vykonávať. Tento prístup by sme mali uplatňovať aj v jednotlivých osobitných agentúrach OSN. Afrika a EÚ by mali využiť každú príležitosť, aby naďalej spoločne účinne konali vo všetkých strategických oblastiach spoločného záujmu v rámci troch pilierov OSN a v náležitých prípadoch zaistili spoluprácu a zosúladenie pozícií. Mali by sme konať ako partneri a usilovať sa o vzájomné zosúladenie aj na všetkých ostatných mnohostranných fórach, ako je G20 a Svetová obchodná organizácia (WTO). Po kolektívnom postupe a spoločnom väčšom vplyve na podporu medzinárodného poriadku založeného na pravidlách a multilaterálneho systému volajú všetky členské štáty EÚ a Africkej únie. V čoraz silnejšej svetovej konkurencii, kde sa myšlienky šíria bez zábran a hodnoty sú ohrozené, sa bude venovať osobitná pozornosť verejnej diplomacii zasadzujúcej sa o podporu multilateralizmu na oboch kontinentoch i na celom svete tak, aby do spoluvytvárania budúceho svetového poriadku boli zaangažovaní aj mladí ľudia, akademickí pracovníci a iné zainteresované strany.